APEX ออกหุ้นกู้ 600 ลบ. รายใหญ่จองซื้อ 28-30 ส.ค.นี้
APEX ออกหุ้นกู้ 600 ลบ. อายุ 2 ปี 5 เดือน ให้ดอกเบี้ย 6.25% ต่อปี รายใหญ่จองซื้อ 28-30 ส.ค.นี้
8 ส.ค. 2560

บริษัท เอเพ็กซ์ ดีเวลลอปเม้นท์ จำกัด (มหาชน) หรือ APEX ระบุว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ ครั้งที่ 1/2560 มูลค่าไม่เกิน 600 ล้านบาท อายุ 2 ปี 5 เดือน 28 วัน ครบกำหนดไถ่ถอนปี พ.ศ.2563
ขณะที่อัตราดอกเบี้ยคงที่ร้อยละ 6.25 ต่อปี จ่ายดอกเบี้ยทุกๆ 3 เดือน ตลอดอายุหุ้นกู้ และมีจำนวนหุ้นกู้สำรองเพื่อการเสนอขายเพิ่มเติมจำนวนไม่เกิน 200 ล้านบาท
โดยบริษัทจะเสนอขายให้กับผู้ลงทุนสถาบัน และ/หรือผู้ลงทุนรายใหญ่ ระยะเวลาจองซื้อ ระหว่างวันที่ 28-30 ส.ค.60 ผ่านบล.เออีซี บล.คันทรี่กรุ๊ป และ บล.ยูโอบี เคย์เฮียน (ประเทศไทย)
ทั้งนี้ APEX ประกอบธุรกิจพัฒนาอสังหาริมทรัพย์พื่อขายโดยเน้นการพัฒนาโครงการอสังหาริมทรัพย์ตามจังหวัดหลักที่เป็นแหล่งท่องเที่ยวของประเทศไทย ปัจจุบันอยู่ระหว่างการพัฒนาอสังหาริมทรัพย์ประเภทโรงแรม 3 โครงการ ประเภทอาคารชุดพักอาศัย 4 โครงการ และประเภทบ้านพักตากอากาศพร้อมที่ดิน 1 โครงการ ประกอบด้วย
1.โครงการ Muvenpick Residences and Pool Villas (อาคารชุดพักอาศัยและบ้านพักตากอากาศพร้อมที่ดิน)
2.โครงการ Sheraton Phuket Grand Bay Resort and Grand Bay Residences (โรงแรมและอาคารชุดพักอาศัย)
3.โครงการ Four Points by Sheraton Pattaya (โรงแรมและอาคารชุดพักอาศัย)
4.โครงการ Mai Kao Beach Resort &amp; Residence by So Sofitel (โรงแรมและอาคารชุดพักอาศัย)